title: Fragaria
text: Fragaria ye un chenero de plantas rosacias no-lenyosas de port herbacio, que popularment se conoix como fragueras u martuelleras, con qualques especies cautivadas ta la producción de a suya fruita caracteristica, a fraga. A voz martuello se reserva ta la fruita d'os exemplars silvestres. En aragonés se gosa fer diferencia d'entre as Fragaria domesticas y as que creixen en estau silvestre, y se diz fragueras nomás a las domesticas, reservando-se o termin martuelleras ta las salvaches.
  
  As especies de Fragaria son fácilment hibridables d'entre ellas. A especie predominant y silvestre en Europa, Fragaria vesca, o martuellero proprimaent dito, estió a primera en domesticar-se. Manimenos, en l'actualidat a mayor parte d'a producción de fragas ta consumo dimana d'una fraguera hibrida, Fragaria x ananassa, que fa las fragas más grans y aromaticas, por o que ha gosau desplazar a la martuellera.
  
  Descripción
  
  As fragueras son plantas perens que pierden as partes aerias d'agüerros y remanen soterranias en l'hibierno ta re-brostar de primaveras. En a epoca vechetativa, se presentan como una roseta de fuellas superficials y tallos florals, con fuellas composadas de tres foliolos ovals con as laderas aserradas, de color verde intensa.
  
  Os fruitos de Fragaria, as fragas, son en realidat pseudofruitos de tipo poliaquenio, que en Botanica reciben o nombre especifico d'eterios.
  
  Fitonimia 
  
  A denominación cheneral en aragonés ta las variedatz domesticas, y documentada amplament por a mayor parte d'o territorio, ye o fitonimo «fraguera» (lat. <FRAGARIA, de <FRAGA, con o mesmo significau). Con ista denominación s'ha documentau en Echo, en Aragüés de lo Puerto, en Buerba, en Vio, en Fanlo, en Chistén, en Torres y en Balbastro, en as comarcas d'a Chacetania, Sobrarbe, Ribagorza y o Semontano de Balbastro, o qual indica una distribución mayoritaria por l'Alto Aragón.
  
  En a val d'Ansó s'emplega un termin particular y, aparentment, exclusivo de a dita val: «magoriera», derivau de a palabra que emplegan os ansotanos ta referir-se a la fruita d'istas matas, «magoría», que ye un basquismo.
  
  A denominación de «martuelleras» u «martuellers/-os» s'aplica a os exemplars que creixen en estau silvestre, y dimana de martuel/martuello, una voz de radiz prerromana que se debió d'incorporar a'l latín local de l'Alto Aragón con una forma hipotetica con desinencia en -ELLU, pus muestra a tipica dicotomía de formas -ello/-el que han adoptau belatras palabras aragonesas que han evolucionau dende voces latinas que a teneban, como castiel/castiello.
  
  Imáchens
  
  Referencias
  
  Vinclos externos
  
  Plantas domesticas
  Maloideae
  Hierbas presents en Aragón